
הטוב והרע 
אורי מייטליס

שיח לשבת נצבים-וילך
רְאֵה נָתַתִּי לְפָנֶיךָ הַיּוֹם אֶת הַחַיִּים וְאֶת הַטּוֹב וְאֶת הַמָּוֶת וְאֶת הָרָע.

תחילה

לוּ היה בודהה הפסימיסט פוגש בפסוק זה המקביל חיים לטוב ומוות לרע, סביר להניח שלא הייתה דעתו נוחה מכך. בעיניו, החיים הם מקור הרע, ואף המוות הוא רע אך זאת בגלל היותו, סך הכל, שינוי צורה לחיים אחרים. הטוב בעיניו הוא השחרור מן החיים – ההגעה ל'אין'. 

"שמעו נא, אחיי", קרא בודהה, "שמעו דברי, הכליון הוא נחלת כל היקום. החישו להוושע!" 

אך גם אם נעזוב את הגויים אשר סביבנו ונכנס פנימה לתורתנו נוכל לשמוע ש"נוח לו לאדם שלא נברא יותר משנברא"
 – ה'אין' הוא בהחלט נוח יותר. וכפי שאמר בודהה, שהמתת תשוקותיו ורגשותיו בחייו של האדם הם גאולתו כך אומרם ז"ל: "מה יעבד איניש ויחיה? ימית את עצמו".
 

לא זו בלבד, אף הקב"ה שמסר לנו את האנלוגיה הנ"ל כבר הצטער על שברא את האדם – תכלית הבריאה, החיים.
 

היש, האין, וה'יש' האמיתי

הרבי מליובוויטש מסביר את הפסוק שלפנינו בכך שהחיים הם החיות האלוקית שבעולם ולכן הם אכן הטוב המוחלט, ואילו המוות הוא הגשמיות המסתירה חיות זאת – והסתרה זו היא אכן רעה:

שמתבונן במ"ש ראה נתתי לפניך גו' את החיים ואת הטוב ואת המות ואת הרע, שגשמיות העולם מצד עצמו הוא מות ורע, והעיקר הוא רק החיות אלקי שבו, ומסביר לעצמו ע"פ משל דמבשרי אחזה, שגוף האדם מצד עצמו הוא בבחי' מות, שהרי בצאת הנפש ממנו נעשה הגוף באופן כזה שמתרחקים ממנו עד קצה היותר אחרון, והעיקר הוא הנפש המחי' אותו, ומזה מבין ומשיג שכן הוא גם בכללות העולם, שהעיקר הוא החיות האלקי […] כאשר משיג שהעולם מצד עצמו הוא מות ורע, אזי הוא רוצה לצאת ממנו, ושיאיר לו החיות אלקי שבעולם.

חיי העולם – הזמניים, המתחלפים, המשתנים, המתכלים – הם המוות. החיות האלוקית המהווה אותם, הנצח, נקודת ה'אין' – היא היא החיים, והיא הטוב.

האם זו נקודת ה'אין' לה התכוון והתכוונן בודהה? התשובה שלילית כמדומני. בודהה לא דרש את אלוקים, הוא לא חקר את המטאפיזיקה ולא התבונן באלוקות, אלא חקר ודרש את השחרור מהסבל ומהכאב העולמיים כשמבחינתו שאלת פשרם אינה רלוונטית כלל ועיקר: "דמו בנפשכם", דימה בודהה, "איש אשר חץ מוות מחץ את ליבו, וישועתו תלויה בהרופא, אשר בידו להוציא מליבו את חץ המוות. הישאל הפצוע, מאיזה עץ נעשה החץ? מה צבעו? נוצות איזה עופות נקשרו אליו? היתן את ליבו לשאלות ריקות כאלה בדעתו כי העת עוברת והמוות קרב ובא?!" 

בודהה הגיע לנקודת ה'אין', אל הכליון, ונעצר שם. הרבי, שכל מעשיו הם דרישת אלוקים, האדמו"ר של חסידות חב"ד שעסוקה בחקירה ובהתבוננות באלוקות, ממשיך מאותה הנקודה אל היש האלוקי, הוא היש האמיתי, ושם, המציאות הגשמית היא ה'אין' והמציאות האלוקית היא ה'יש'. נקודת ה'אין' אצל הרבי היא הנקודה שממנה גילוי פני אלוקים חיים, ואילו אצל בודהה, להבדיל, היא הדבר כשלעצמו. הטיב לתאר הבדל זה ר' הלל צייטלין כשהוא מפגיש בין בודהה לבעל שם טוב:

הראשון [הבעש"ט] צדיק באמונתו יחיה, והשני [בודהה] מגיע בהכרתו השכלית למקום אשר ממנו לא ישובו... עכ"ז יש ביניהם נקודת הפגישה אחת והנקודה הזאת נכבדה היא מאוד: שניהם מבינים ומרגישים היטב את ה'אין' שבכל דבר ושניהם מצטינים בהסתכלות פנימית עמוקה […] 

בודהא הוא בן העם ההודי, על ידו הגיעה השקפת העם הזה למרום קצה. מתוך הסתכלות עמוקה בטבע ובנפש התלויה בו הוא בא לידי רעיון הריקות, האין המוחלט. הבעש"ט כבן ישראל בא מתוך הסתכלות בעולם ובנפש לידי מחשבת האין, אך באין העולמי היא רואה יש אלוקי. הוא מוצא בנפש ובעולם כלו את אלוקי אבותיו והוא מסיח את דעתו לגמרי מן העולם החולף ועובר ומתדבק באלקים חיים.

בודהה לא חיפש את היש האלוקי ולכן מצא רק 'אין'. החסידים דורשים את אלוקים ולכן הם מוצאים אותו בעוברם דרך נקודת ה'אין'. לאחר שהם מבטלים את החיים החולפים הם מקבלים במתנה חיים נצחיים.

המוסר הישראלי

נחזור מעט אחורה כדי להתחקות אחר רקעיהם ותכונותיהם של העמים השונים כדי להבין מעט את התפיסות השונות והפסגות השונות אליהם הגיעו הדמויות השונות להבדיל אלו מאלו. ר' הלל צייטלין מציין הבדל נוסף בין העם ההודי בו גדל בודהה לבין עם ישראל, שהביא אותם למקומות אחרים ולגבהים שונים - והוא מושא התבוננותם. זאת יבין מי אשר נסע לבקר בארץ הודו העצומה והפראית:

הטבע הנאדר של ארץ הודו, תועפות הריה וגבעותיה, נהרותיה השוטפים בהמון זרמתם, משחק כל איתני הטבע והכליון השותף אשר יביאו, כל אלה הביאו סוף סוף לידי מחשבה, כי הבל המה כחות האדם במלחמתו עם הטבע עם המכשולים אשר ישים לו על כל מדרך כף רגל, עם הכליון החרוץ והכללי. […]  ע"כ שנאו ויתעבו את כל החיים, שאונם והמונם, ויחליטו, כי על האדם לנתק מוסרותיהם, ושזאת ישיג על ידי עזבון התאוות והתשוקות. בזה יציל את נפשו מאכזריות הטבע , אשר גם רב כחו להלחם רק עם מי שישנו, אך לא עם מי שאינו. האין המוחלט היה אצלם ע"כ לסמל האושר המוחלט.

ההודי ברח מפראיותו של הטבע - אל ה'אין'. עם ישראל התבונן בדברים אחרים ולכן יכול היה לטבע ולעולם:

עם ישראל לא הסתכל הרבה בבריאה. הטבע החיצוני נחשב אך מעט בעיניו. ארצו איננה מלאה חליפות ותמורות, שלל צבעים, משחק איתני הטבע, כארץ הודו. הכליון אשר בטבע לא נראה בארץ ישראל בכל תוקף עוזו. עם ישראל, עם אלקי שם, שם את מעיניו בתכונות נפשו פנימה, התבונן אל רגשי היושר, הצדק והמשפט. כל מחשבותיו היו – יחס האדם לאדם ויחס האדם לאלוקים בתור עצם דורש משפט וצדק. העם לא הסתכל בטבע, כי אם באדם. תלונותיו על החיים יוצאות ממקור המוסר. לא הרע עצמו מביאו לידי מחשבה ותלונה, כי אם עוות הדין שיש בזה. "השופט כל הארץ לא יעשה משפט?" טוען אבי האומה לפני ה'. […] 

עיקר גדולתו של עם ישראל היתה בהרגשתו המוסרית העמוקה מאוד, בהרגשת היושר והצדק אשר לא תדע גבול וכל פשרה. הרגשת האידאל המוסרי הביאתהו לידי תקווה, והתקווה – לידי חיים ולידי אהבת החיים.

ההסתכלות פנימה של עם ישראל שממילא לא סופר רבות את החוץ ואף לא נפגש הרבה עם הטבע, מגיעה לתפיסת עולם בה אין הרע שבעולם מאלץ אותנו לברוח ממנו מצד עצמו, אלא מאלץ הוא אותנו להלחם בו וזאת מצד חוסר הצדק שבו. מצווים אנו להפיץ את האור ע"י זריעת חיים חדשים ויצירת סיפור חדש. ויתרון האור מן החושך. האידאל המוסרי מלא בתקווה נוטע אופטימיות זהירה בתוך העולם גם אם אולי מצד עצמו מצדיק הוא אותו העולם את הפסימיות. זאת יסכם ר' הלל צייטלין:

עם ישראל בהרגשתו הנבואית הבין היטב את כחו הגדול של הרע, את הצרות והתלאות אשר בעולם; ידע היטב כי דרך החיים איננה זרועה שושנים, כי " רשע מכתיר את הצדיק", כי "ארץ נתנה בידי רשע". אך בהיות לפניו אידאל רם ונשא, גבוה מעל גבוה, אידאל הצדק המוחלט, נאבק עם איתני עולם ויוכל להם, ועודנו חי וקים ולוחם בעד קיומו.
                      

ה' אלוקינו, ה' אחד

ראינו לעיל שבודהה לא חיפש את עילת העילות, את אלוקים. ולכן אמנם הגיע אל נקודת ה'אין' אך מצא שם כיליון וריק ולאלוקים לא הגיע. אבל האמת היא, שבודהה, גם לו היה מחפש את אלוקים לא היה מוצא אותו כי אם אל נקודת 'אין' המחיה את היש, וליש האלוקי לא היה מגיע. יתכן והיה משיג משהו ממציאותו, אך למהותו לא היה מגיע. זאת כיוון שהיכולת להשיג את מהותו ועצמותו של הבורא המתוארת בפסוק 'שמע ישראל ה' אלוקינו ה' אחד' ניתנה לעם ישראל. וכך כותב האדמו"ר הזקן:

והינה ידוע דגם חסידי אומות העולם מאמינים ומשיגים בכח הפועל אלוקי בנפעלים שהוא מאין ליש... לזה צריך התבוננות יש מאין כדי להסיר את העיוורון דעיני בשר הרואים את הטפל לעיקר, ואין משיגים ביטול הטפל היש לגבי האין העיקר, ושכל דבר נברא יש גשמי בטל לגבי הרוחני האלוקי המחיה ומהווה אותו מאין ליש.

יתכן ובודהה הגיע לאותו ה'אין' המדובר. אך כח הפועל בנפעל המדובר, אין מכונה בשם אמונה כי "עיני בשר גם ישיגו".
 ההשגה של חסידי אומות העולם היא הגיונית, רציונלית ואולי אף מוכרחת. מה שמכונה בשם אמונה היא הירושה לנו מאבותינו והיא היכולת להשיג את מהותו ועצמותו של הבורא. בנקודה זו עוזב היהודי את הרפלקסיה על הבריאה ממנה הגיע יחד עם בודהה ל'אין' ומתחיל לחיות כפי שכותב הרב שג"ר על דברים אלו של האלטע רבי:  

היהודי פונה אל הקב"ה כבן משפחה: אלוקינו ואלוקי אבותינו, אבינו מלכנו וכדומה. זה המרכיב היסודי של התודעה היהודית. האמונה לא התחילה בי, היא ירושה לי מאבותי. אנו, כצאצאיהם של מייסדי האמונה הזאת, יש לנו אב ומלך – הקב"ה. ונוכחותו איננה תוצר של הסקת מסקנה והתבוננות, אלא של החוויה היהודית הכוללת: לימוד תורה וקיום מצוות. זהו אורח חיים שלם שיש בו שבת, חגים, הכנסת כלה ולווית המת. זהו אורח חיים מלא וטוטלי, שהאמונה בקב"ה נוכחת כחלק ממנו, ואי אפשר להפריד אותה מן האינטנסיביות של החיים היהודיים.

היש האמיתי האלוקי מתנשא מעל למאבקים הקטנים בין גשמיות לרוחניות ובין חשכה לאורה ולכן מסוגל למלא את שניהם כאחד בתוכנו האלוקי. העולם היהודי העשיר שאינו רק מאיין את העולם כבודהה אלא גם יוצק לתוכו תוכן חיובי, קדוש ומגוון, מראה את אחדות ה' בעולם ומצביע עליו בכל מקום. גם בגשמיות. זאת כמובן כשהגשמיות אינה כשלעצמה ולמעשה זהו הדין אף לרוחניות. כשחיים חיי אלוקות מגלים שגם הרע הוא בכלל מדרגה תחתונה שבטוב, שם אין טוב ואין רע וחשכה כאורה, וזאת בקיום רצונו של הקב"ה – רצונו שסובב כל עלמין ומבחינתו משווה קטן וגדול. וכך כותב המגיד ממזריטש על הפסוק בו עסקינן:

יש לתמוה מ"ש בתורה "והנה טוב מאוד" כמה פעמים במעשה בראשית, ובמשנה תורה כתיב "ראה נתתי לפניך היום את החיים ואת הטוב ואת המות ואת הרע". מהיכן בא הרע? אבל אין הפי' כמו שאנו אומרים רע ממש, אלא הרע הוא ג"כ טוב, רק שהוא מדרגה תחתונה מהטוב גמור. […] וזהו כשפועלים טוב אז הרע ג"כ נעשה טוב, אבל כשחוטאים ח"ו אז נעשה רע ממש. למשל המכבד שמכבדין בו את הבית, שנעשה לפנות [נ"א: לנקות] הבית, והוא טוב קצת, אבל הוא במדרגה תחתונה, ועכ"פ טוב הוא. וכשצריך להכות בו את התינוק כשהוא חוטא, אזי המכבד נעשה רע גמור ומכין בו את התינוק.

אז אם לאחר איוננו את העולם נגיע לעולם שכולו אחדות, אזי נגלה בכל את האלוקות וכל 'מטאטא' שהיה עשוי להיות מסוכן לפני ביטולו לתכלית האמיתית, יקבל את מקומו ותפקידו ורוח הטומאה תועבר מן הארץ. 

אז נכון ש"נוח לו לאדם שלא נברא" אך כנראה שכן טוב לו שנברא.
 ובשאלת "מה יעשה אדם ויחיה" מחפש השואל את החיים דייקא. אלוקים אמנם מצטער שברא את האדם, אך לא מוותר עליו.
אפילוג

סידהרתה גהוטמה (לימים בודהה) היה נסיך שכשיצא לראשונה אל ה'עולם' שמחוץ לארמונו נפגש בצער, סבל וכאב ועל כן ביקש להשתחרר מן העולם ולא לשוב אליו עוד. אך שנים לפניו כבר היה מלך עתיר נסיון וחכם מכל אדם שראה את שראה בודהה, הבין גם כן את סתמיות החיים ואת כאבו, ההביל אותו לכדי 'אין' וגאר נישט, אך חזר אליו חי מתמיד עם המסקנה כי: "סוף דבר הכל נשמע את האלקים ירא ואת מצותיו שמור כי זה כל האדם".
 קהלת ראה את החוץ בפסימיות ולעג לעולם, אך על דבר אחד הוא לעולם העלה בדעתו לומר מילה לא טובה חלילה: על ה' אלוקיך – כי הוא חייך.
 אלוקים הוא כל חייו של קהלת והוא מוצא אותו מתוך איון וביטול העולם.   

כעת מגיע השלב הבא: "וּבָחַרְתָּ בַּחַיִּים".
� שם כותרת זו נלקחה משם ספרו של ר' הלל צייטלין (ספר שנכתב לפני חזרתו בתשובה), ספר שהדברים כאן נכתבו רבות בהשפעתו.  


� דברים ל, טו.


� עירובין יג, ע"ב.


� תמיד לב, ע”א.


� בראשית ו, ו. 


� תורת מנחם, כט, עמ' 304. 


� הטוב והרע, עמ' 98.


� הטוב והרע, עמ' 21-22. 


� שם, עמ' 23.


� שם.


� סדר תפילות מכל השנה, רפד ע"ג.


� שם.


� הרב שג"ר, זמן של חירות, עמ' 144.


� אור תורה, בראשית, עמ' ז.


� ראה: ליקוטי תורה פרשת ראה, עמ' כט. 


� קהלת יב, יג.


� מהרב יהודה ברנדס.

